演上人以權詩示余歸其卷演師系以長句
作者：李彭
朝代：宋

paragraphs: 花縣潘郎未白頭，下從玉局仙翁遊。
平生四海饒次守，脫冠壞衲藏深幽。
死生俱在天一角，句法不復陰梁州。
眼明得此道人演，更遣權詩遮世眼。
唤起蘄春十年夢，恍如神明還舊觀。
黑柏蒼鷹飽欲飛，天馬銜芻方來漢。
演翁自是塵外客，筆端秀句應無敵。
禪餘軋軋弄鳴機，紫鳯天吳亂紅碧。
會當載月漾舟來，盡出公家金粟尺。